 

Klasa: 910-02/17-01/08

Urbroj: 2182/1-12/3-2-17-1-2

Knin, 22.09.2017.

Na temelju Odluke (Klasa: 910-02/17-01/08; Urbroj: 2182/1-12/3-2-17-1-1) dekana Veleučilišta „Marko Marulić“ u Kninu Lovorka Blažević, v. pred., raspisuje sljedeći

**NATJEČAJ**

ERASMUS+program - Ključna aktivnost 1 - Projekti mobilnosti unutar programskih zemalja (KA103))

za dodjelu financijskih potpora

**za mobilnost studenata**  **u svrhu obavljanja stručne prakse (SMP)**

**u akademskoj godini 2017./2018.**

**OPĆI DIO**

Veleučilištu „Marko Marulić“ u Kninu je 2013. godine dodijeljen „*Erasmus Charter for Higher Education (ECHE)*“ (262908-LA-1-2014-1HR-E4AKA1-ECHE; HR KNIN01), čime je omogućeno sudjelovanje u Erasmus+ programu.

Natječaj se odnosi na studijski boravak studenata Veleučilišta „Marko Marulić“ u Kninu (u daljnjem tekstu Veleučilišta) na inozemnoj partnerskoj ustanovi s kojom Veleučilište ima potpisan Erasmus+ međuinstitucionalni sporazum o razmjeni studenata za akademske godine 2014./2020. Prijava za studijski boravak može uključivati kombinaciju studijskoga boravka i stručne prakse ako se održavaju na istom sveučilištu, te isključivo uz prethodno odobrenje stranog visokog učilišta. Prijava tada uključuje jedan semestar studijskoga boravka i drugi semestar stručne prakse. Studijski boravak i stručna praksa **ne mogu** se obavljati istovremeno.

Erasmus+ studenti oslobođeni su plaćanja školarine na inozemnim visokoškolskim ustanovama. Studenti ostaju upisani na matičnom Veleučilištu tijekom cijelog trajanja studentske razmjene, što znači da ne smiju završiti svoj studij tijekom trajanja razmjene. Ako se nalaze u kategoriji studenata koji imaju obavezu participacije u troškovima studija, za vrijeme trajanja mobilnosti dužni su nastaviti plaćati participaciju.

Erasmus+ razmjena može trajati **najkraće 2 mjeseca, a najduže 12 mjeseci**.

**TKO SE MOŽE PRIJAVITI**

Na natječaj se mogu prijaviti redoviti i izvanredni studenti Veleučilišta, uz uvjet da izvanredni studenti za vrijeme trajanja mobilnosti pohađaju redovni studij u punom vremenu na inozemnom sveučilištu. Studenti koji se prijavljuju na Natječaj (redoviti i izvanredni) MORAJU u trenutku mobilnosti biti **upisani u drugu godinu studija ili imati 60 ECTS bodov**a.

Tijekom studija studenti mogu biti korisnici financijske potpore za mobilnosti do ukupno 12 mjeseci na svakoj razini studija (preddiplomski uključujući *short cycle* (EQF razine 5 i 6), diplomski (razina 7), doktorski (razina 8)), neovisno o tome koliko puta.

**GDJE JE MOGUĆE OBAVLJATI STRUČNU PRAKSU**

Stručnu praksu studenti mogu obavljati u tvrtkama, ustanovama, organizacijama i ostalim subjektima koji imaju status pravne osobe, kao i na visokim učilištima koji imaju dodijeljenu Erasmus povelju za visoko obrazovanje. Mobilnost u svrhu stručne prakse moguće je realizirati u ustanovama u državama članicama Europske unije (Austrija, Belgija, Bugarska, Cipar, Češka, Danska, Estonija, Finska, Francuska, Njemačka, Grčka, Mađarska, Irska, Italija, Latvija, Letonija, Luksemburg, Malta, Nizozemska, Poljska, Portugal, Rumunjska, Slovačka, Slovenija, Španjolska, Švedska i Velika Britanija) te programskim zemljama izvan EU (Island, Lihtenštajn, Turska, Norveška i bivša jugoslavenska republika Makedonija).

Mobilnost **mora** biti izvršena u programskoj zemlji različitoj od države pošiljatelja (Veleučilište gdje student studira) i različitoj od države u kojoj student ima boravište (gdje boravi/živi za vrijeme studija).

**DUŽINA BORAVKA**

Studenti prijavljuju broj mjeseci koji je propisan Erasmus+ međuinstitucionalnim sporazumom sa stranim visokim učilištem za koje se žele prijaviti. Najkraće razdoblje mobilnosti u svrhu obavljanja stručne prakse je **2 mjeseca, a najduže 12 mjeseci**, uz napomenu da je najčešće trajanje mobilnosti cijeli semestar, što neka inozemna visoka učilišta i uvjetuju.

**ŠKOLARINA**

Studenti na mobilnosti su oslobođeni troškova školarine na inozemnim visokoškolskim ustanovama, kao i svih ostalih naknada koje se ne naplaćuju ni matičnim studentima, ali se od njih može zatražiti naknada za usluge koje se naplaćuju i matičnim studentima (fotokopiranje, osiguranje i slično). Za vrijeme boravka na mobilnosti studenti Veleučilišta ostaju upisani na svojoj matičnoj ustanovi i dužni su nastaviti s plaćanjem školarine ukoliko su u kategoriji studenata koji u potpunosti ili djelomično sami financiraju svoj studij.

**IZNOS FINANCIJSKE POTPORE**

Financijska potpora koju student može primiti iz Erasmus+ sredstava je dodatak za troškove života koje bi student imao i tijekom studija na matičnoj ustanovi te stoga **pokriva samo dio životnih troškova**.

Mjesečna financijska potpora iz Erasmus+ sredstava za ak. god. 2017./18. raspodijeljena je u tri kategorije, ovisno o zemlji u koju student odlazi:

|  |  |
| --- | --- |
| **Mobilnost studenata** | **Financijska potpora****(EUR/ mjesečno)** |
| *GRUPA 1*Programske zemlje s visokim životnim troškovima | Danska, Irska, Francuska, Italija, Austrija, Finska, Švedska, Ujedinjeno Kraljevstvo, Lihtenštajn, Norveška | **460** |
| *GRUPA 2*Programske zemlje sa srednje visokim životnim troškovima | Belgija, Češka, Njemačka, Grčka, Španjolska, Hrvatska, Cipar, Luksemburg, Nizozemska, Portugal, Slovenija, Island, Turska | **410** |
| *GRUPA 3*Programske zemlje s nižim životnim troškovima | Bugarska, Estonija, Latvija, Litva, Mađarska, Malta, Poljska, Rumunjska, Slovačka, Makedonija | **360** |

Financijska potpora biti će isplaćena u kunskoj protuvrijednosti prema tečaju koji određuje Agencija za mobilnost i programe EU. Broj financijskih potpora koje će Veleučilište dodijeliti za mobilnost studenata ovisi o broju prijavljenih mjeseci, kao i o raspoloživosti sredstava. Studenti koji se prijave na Natječaj i zadovolje sve uvjete Natječaja, a ne uđu u krug stipendiranih studenata, mogu na razmjenu otići o vlastitom trošku. Na njih se primjenjuju ista pravila kao i na Erasmus+ studente koji imaju potporu, a na mobilnost odlaze u statusu ZERO GRANT studenta.

Studenti ne mogu primiti financijsku potporu ako je njihov boravak paralelno financiran iz sredstava Europske unije. Nacionalne ili lokalne stipendije koje student prima **ne smatraju** se dvostrukim financiranjem.

**DODATNA FINANCIJSKA POTPORA ZA ODREĐENE KATEGORIJE**

**Studenti na mobilnosti u svrhu obavljanja stručne prakse**

Studenti na mobilnosti u svrhu obavljanja stručne prakse imaju pravo na **dodatak od** **100** **€ mjesečno** uz propisanu financijsku potporu za državu u kojoj obavlja stručnu praksu. Za navedeni dodatni iznos potpore, studenti NE MORAJU ispunjavati nikakve dodatne formulare. Ukoliko student na mobilnosti u svrhu obavljanja stručne prakse, ispunjava i uvjete za status studenta sa slabijim socioekonomskim statusom, dodatne potpore se **NE ZBRAJAJU**, već mu se dodjeljuje ona u većem iznosu.

**Studenti s invaliditetom**

Studenti s invaliditetom imaju pravo primiti uvećani iznos financijske potpore, ovisno o stupnju invaliditeta. Potrebno je uz prijavu priložiti i potvrdu ovlaštene ustanove iz koje se vidi stupanj invaliditeta. Prijavni obrazac i prateća dokumentacija potrebna za prijavu za dodatna sredstva za osobe s invaliditetom dostupni su kandidatima na stranicama Agencije za mobilnost i programe EU: <http://www.mobilnost.hr/index.php?id=907>

**Studenti slabijeg socioekonomskog statusa**

Studentima slabijeg socioekonomskog statusa smatraju se studenti čiji redoviti mjesečni prihodi po članu zajedničkog kućanstva ne prelaze 2.161,90 kuna, odnosno 60% proračunske osnovice koja se utvrđuje svake godine odgovarajućim propisom. Studenti slabijeg socioekonomskog statusa odabrani za studijski boravak, imaju pravo na dodatnu financijsku potporu u iznosu od **200 €** mjesečno.

Status studenta slabijeg socioekonomskog statusa dokazuje se sukladno Pravilniku o uvjetima i načinu ostvarivanja prava na državnu stipendiju, a kao dokaz se dostavlja potvrda nadležne porezne uprave o visini prihoda za sve članove zajedničkog kućanstva za prethodnu kalendarsku godinu. Za studente čiji su članovi zajedničkog kućanstva u mirovini kao dokaz se prilažu i potvrde nadležne ustanove za mirovinsko osiguranje o visini isplaćene mirovine za zadnju dostupnu kalendarsku godinu u trenutku predaje natječajne dokumentacije. Uz navedene dokumente potrebno je dostaviti Izjavu o članovima zajedničkog kućanstva (pod zajedničkim kućanstvom podrazumijeva se obiteljska ili druga zajednica osoba koje zajedno žive na istoj adresi prebivališta i podmiruju troškove života bez obzira na srodstvo). Izjava **ne treba biti ovjerena kod javnog bilježnika** budući da bi ovjera predstavljala dodatni trošak za studente.

Prijava za dodjelu dodatne financijske potpore za mobilnost u okviru programa Erasmus+ treba sadržavati sljedeće dokumente na hrvatskom jeziku:

1. Potvrda nadležne porezne uprave o visini prihoda za sve članove zajedničkog kućanstva za prethodnu kalendarsku godinu,

2. Potvrda nadležne ustanove za mirovinsko osiguranje o visini isplaćene mirovine za prethodnu kalendarsku godinu (u slučaju da su članovi zajedničkog kućanstva umirovljenici),

3. Izjavu o članovima zajedničkog kućanstva (**ne treba** biti ovjerena od javnog bilježnika).

**KRITERIJI ZA ODABIR KANDIDATA**

**Kriteriji za odabir kandidata** su:

1. Akademski uspjeh (zbroj ostvarenih ECTS bodova i prosjek ocjena)

2. Motivacijsko pismo (prednost će imati motivacijsko pismo na engleskom jeziku)

3. Zadovoljavajuće znanje stranog jezika na kojem se izvodi nastava na inozemnoj visokoškolskoj ustanovi (stupanj znanja propisuje ustanova domaćin, a provjera se vrši na OLS portalu EK)

Prednost imaju oni studenti koji **još nisu** sudjelovali u nekom programu mobilnosti za vrijeme studija. Rangiranje i odabir kandidata provodi Odbor za Erasmus.

**POSTUPAK PRIJAVE**

1. Ispuniti i poslati Prijavni obrazac za akademsku godinu 2016./2017.

(Obrazac 1)

1. *Europass* životopis na hrvatskom ili engleskom jeziku (Obrazac 2)
2. Motivacijsko pismo na hrvatskom ili engleskom jeziku (do 300 riječi)

(Obrazac 3)

1. Prijepis položenih ispita i ocjena te ostvarenih ECTS bodova ovjeren u studentskoj službi (na hrvatskom jeziku) do trenutka prijave na Natječaj.
2. za studente s invaliditetom – uz sve navedeno i potvrdu ovlaštene ustanove iz koje se vidi stupanj invaliditeta
3. za studente slabijeg socioekonomskog statusa – uz sve navedeno i

a) Izjavu o članovima zajedničkog kućanstva. Pod zajedničkim kućanstvom podrazumijeva se obiteljska ili druga zajednica osoba koje zajedno žive na istoj adresi prebivališta i podmiruju troškove života bez obzira na srodstvo (preporuka koristiti obrazac Narodnih novina),

b) Potvrde nadležne porezne uprave za sve članove zajedničkog kućanstva za prethodnu kalendarsku godinu. Za studente čiji su članovi zajedničkog kućanstva u mirovini priložiti potvrde nadležne ustanove za mirovinsko osiguranje o visini isplaćene mirovine za prethodnu kalendarsku godinu.

Natječaj je otvoren od 27.09.2017. do utroška raspoloživih sredstava. Prijave moraju biti dostavljene **do 10. u mjesecu** na službenom Prijavnom obrascu s priloženom prijavnom dokumentacijom.

Prijave koje su nepotpune ili su zaprimljene nakon naznačenog roka (u obzir će se uzeti datum na poštanskom pečatu ili datum zaprimanja na Veleučilištu) neće biti razmatrane u tom mjesecu.

Prijavna dokumentacija (Obrasci 1 do 4) te ostali materijali u svezi Natječaja, dostupni su na poveznici [www.veleknin.hr/hr/medjunarodna-suradnja-](http://www.veleknin.hr/hr/medjunarodna-suradnja-) odlazni studenti

Prijave treba dostaviti osobno u Dekanat Veleučilišta najkasnije **do 10-tog u mjesecu do 15 sati** ili do navedenog datuma poslati preporučenom poštom na adresu:

**Veleučilište Marko Marulić u Kninu**

**Kralja Petra Krešimira IV 30, 22300 Knin**

**Odbor za Erasmus**

**za “Erasmus + Natječaj za mobilnost studenata – stručna praksa (SMP) ”**

**– ne otvarati**

**OSTALO**

- Odabrani kandidati dužni su se prije i po povratku s inozemne visokoškolske ustanove pridržavati propisane procedure te Veleučilištu dostaviti svu potrebnu dokumentaciju.

- Prijavom na natječaj kandidati pristaju da se njihovo ime objavi na popisu odabranih/odbijenih kandidata ili na listi čekanja.

- Navođenje i označavanje imenica samo u muškom rodu u ovom Natječaju ne može se ni u kojem smislu tumačiti kao osnova za spolnu/rodnu diskriminaciju ili privilegiranje.

Kontakt osoba za dodatne informacije je:

**Dr.sc. Iva Ljubičić, DVM, v. pred.**, Erasmus koordinator, član Odbora za Erasmus, ured broj 203, tel. 022 668 122, erasmus@veleknin.hr